SA langasem uit Spele nadat appèl misluk | Netwerk24
Deur Wim Pretorius 23 Julie 2021 22:57
Lebogang Shange in aksie in 2017 op die Wêreldkampioenskap in Londen. Foto: Gallo Images
Shange is in 2019 positief getoets vir die anaboliese steroïed trenbolon, 'n middel wat gebruik word om die groei van spiere in vee aan te moedig.
Hy is toe vier jaar geskors, maar die 20 km-stapwedloop-atleet het daarteen geappelleer, wat hom toegelaat het om deel te neem in Junie en sy plek na die Olimpiese Spele te bespreek toe hy die vereistes van Wêreldatletiek gehaal het.
Die CAS het Vrydag 'n stokkie voor die 30-jarige se Spele-planne gesteek, met die tyd van sy skorsing wat hy van Desember 2019 tot 7 Junie 2021 uitgedien het, wat daaronder tel. Dit beteken dat hy in 2023 weer 'n terugkeer tot die atletiekbaan sal kan maak.
Al sy uitslae van 4 November 2019 af sal nou geskrap word, met enige titels, toekennings, medaljes en prysgeld wat terugbesorg sal moet word.
Shange was 44ste op die Spele in 2016 in Rio de Janeiro voordat hy in 2017 'n vierde plek op die Wêreldkampioenskap in Londen behaal het.
Shange sou op 5 Augustus aan sy voorkeurnommer deelgeneem het, maar sy skorsing beteken nou dat Wayne Snyman die enigste Suid-Afrikaner is wat dié veeleisende wedloop sal aanpak.